Toimittajalta: Saatanan erikoishaastattelu

"Keskustelukulttuuri on kehittynyt hyvään suuntaan", sanoo Saatana.

Tässä on hahmo, jonka kohdalla puunlehtien putoaminen hidastuu ja aika pysähtyy.

Saatana on kokenut niin voittoja kuin tappioita, mutta kaikkein kiihkeimmät ajat ovat nyt ainakin hetkellisesti takana.

– Nyt minulla vihdoin on aikaa, ja voin rauhassa nauttia konjakkia ja ihailla maisemia, hän sanoo.

Saatana on viettänyt hiljaiseloa ja ollut pois julkisuudesta.

– Se oli burnout. Esillä oleminen alkoi haitata työtäni. Jokainen nauttii jossain mielessä huomion saamisesta. Huomasin kuitenkin ihastuvani minusta kerrottujen juttujen määrään niin paljon, että aloin olla oman maineeni kahleessa. Silloin luomisvoima ehtyy, hän sanoo.

Joitain vuosia sitten Saatana joutui pohjalle.

– Minulla oli kova tarve sanoa aina viimeinen sana. Oli tarve todistella ja näyttää. Toivon, että nyt olen kasvanut Saatanana, hän sanoo.

Nyt Saatana elää ja voi hyvin. Hän puhuu mielellään uudistumisen tärkeydestä.

– Jos joku on uudesti syntynyt, niin juuri minä, hän sanoo.

Hiljaiselo ja lepo ovat tehneet tehtävänsä. Saatana on oppinut kääntämään huomion pois itsestään takaisin maailmaan.

– Kun käänsin huomion pois itsestäni, vapauduin näkemään, mitä maailmassa oikeasti tapahtuu. Se helpotti oloani huomattavasti.

Kaikki ihmiset ovat kyllä minulle yhtä rakkaita.

Saatana on teologian huippuosaaja. Hän on pohtinut paljon persoonallisen olemassaolon kysymyksiä.

Hänen mukaansa liberaalit suvaitsevaiset ihmiset ovat tässä suhteessa olleet pettymys.

– Missään muualla minua ei ole vähätelty niin paljon kuin heidän kuplassaan. Se on ikävää. Kaikki ihmiset ovat kyllä minulle yhtä rakkaita, mutta kaikkea kritiikkiä en voi hyväksyä, Saatana sanoo.

– Miltä sinusta itsestäsi tuntuisi, jos sinua ei otettaisi vakavasti? Se on yhtä helvettiä, Saatana sanoo.

Saatana kehuu konservatiivisia ihmisiä siitä, että he jopa liioittelevat hänen aikaansaannoksiaan.

– Monista asioista kiitos kuuluisi heille itselleen, Saatana tunnustaa.

Saatanan mielestä on harhaanjohtavaa, kun ihmisiä pelotellaan sanomalla, ettei hän muka pidä lupauksiaan.

– Muistan tilanteen, kun kerran eräs nuori lupaava blueskitaristi halusi myydä sielunsa, jotta olisi saanut hyvän soittotaidon. Onko joku jossain väittänyt, ettei näin olisi käynyt? Saatana kysyy.

Hyvää tarkoittavien ihmisten heikkous on siinä, että he ovat myös hyväuskoisia.

Kritiikistä huolimatta Saatana kuvailee suhdettaan eri ryhmittymiin "helvetin lämpimiksi".

– Liberaaleissa on se hyvä puoli, että he vaalivat vapauttaan kontrolloimalla toisia. Kiristyneessä ilmapiirissä he pelkäävät suunnattomasti, etteivät vain loukkaisi ketään. Tästä seuraa suloinen pelon ilmapiiri, jossa kukaan ei voi sanoa poikkipuolista sanaa. Juuri niin sen kuuluu mennäkin, Saatana kehuu.

Hänen mukaansa keskustelukulttuuri on kehittynyt hyvään suuntaan.

– Kerran saapuessani Moskovaan huomasin, että hyvää tarkoittavien ihmisten heikkous on siinä, että he ovat myös hyväuskoisia. Se oli minulle ahaa-elämys. Ja kun sitten alettiin puhua vaihtoehtomediasta, hyvin monet ihmiset alkoivat ihanan avoimesti jakaa mieltä ylentäviä linkkejä sosiaalisessa mediassa, Saatana sanoo.

Hän antaa kiitosta myös vanhalle kunnon medialle.

– Median paapova asennekasvatus on tuottanut erittäin hyvää hedelmää. Ennen vanhaan tekopyhä hurskastelu oli vain ihan pienen uskovaisporukan oma juttu, mutta nyt hysteerinen moraaliposeeraus on tullut valtavirraksi, ja se on ihanaa! Saatana iloitsee.

Myös televisiotarjonta on Saatanan mielestä huippuluokkaa.

– Ihmisellä on luontainen nähdyksi tulemisen tarve. Tässä moni tosi-tv on ollut, näin uskallan väittää, suoranainen rukousvastaus. Lukemattomat nakudeittiohjelmat ja paratiisihotellit ovat olleet erittäin syvällisiä, Saatana sanoo.

– Ne ovat puhdasta armoa, jossa ihminen saa täysin alasti tulla nähdyksi ja olla juuri sellainen kuin on, Saatana kiittää.

Tämä vuodenaikana on aika haastava. On tuomiosunnuntaita, adventtia ja kauneimpia joululauluja.

Entä Saatanan suhde Jumalaan?

– Tästä aiheesta minulla on vain hyvää sanottavaa. Kirkot ovat hoitaneet asiansa mielestäni erittäin hyvin, Saatana innostuu.

– Itse asiassa uskonnottomat ovat väärässä siinä, ettei uskonnoilla olisi mitään hyvää annettavaa. Kyllä uskontojen nimissä on saatu aikaan hyvää. Uskonnoille pitää vain uskaltaa antaa paljon poliittista valtaa, Saatana sanoo.

Uskonnollisen aktiivisuutensa lisäksi Saatana kertoo osallistuneensa erilaisiin rauhanprojekteihin. Myöskään ihmisoikeuksien nimissä hoidellut hommat eivät ole vieraita.

– Mutta totta kai tämä vuodenaikana on aika haastava. On tuomiosunnuntaita, adventtia ja kauneimpia joululauluja. Vetäähän se tällaisen vanhan Saatanan vähän apeaksi.

– Toki itsekin osallistun pikkujouluihin, viihdyn kyllä ostoskeskuksissa hyvin. Minua lämmittää suuresti nähdä, kun ihmiset väsymättä juoksevat tavaran perässä. Eikä pimeyskään ole minulle mikään ongelma. Mutta ihmiset käyttäytyvät todella häiriintyneesti aina jouluisin, Saatana sanoo.

Siksi hän suuntaakin katseensa kevääseen.

– Aina kahdesti vuodessa varaan hotellin Turusta osallistuakseni kirkolliskokoukseen. Siellä on todella hyvä tunnelma. Yleisesti ottaen kirkon homokeskustelu on yksi kohokohtia.

Vaikka joulu seimiasetelmineen onkin loukkaavaa, Saatana haluaa valaa uskoa tulevaisuuteen.

– Älkää antako pelolle valtaa. Minä olen teidän kanssanne.

Jaa tämä artikkeli:

Tilaa Kirkko ja kaupungin viikoittainen juttukooste

Kommentoi